Næsten to tredjedele af alle fyrværkeriskader sidste nytår ramte børn og unge under 25 år. Derfor retter Fyrværkerikampagnen igen i år særligt fokus på de unge for at forebygge skaderne.

Nytårsaften er en glad aften - men for hundredvis af børn og unge er denne aften de senere år endt med skader efter ulykker med fyrværkeri. Tallene fra sidste nytårsaften taler deres tydelige sprog: Næsten to tredjedele af alle registrerede fyrværkeriulykker gik ud over unge under 25 år - helt præcist 153 af 241 ulykker, hvilket svarer til 63,6 procent af alle skader. Størstedelen af disse unge er under 18 år. Derfor har årets Fyrværkerikampagne fra TrygFonden, Sikkerhedsstyrelsen og Sundhedsstyrelsen igen i år de unge i kikkerten. - Fyrværkeriskader kan mærke dig for resten af livet. Næsten halvdelen af alle skader sker på øjne, fingre eller hænder, og konsekvenserne kan være meget alvorlige, siger Niels Henrik Duevang, der er kampagneleder for Fyrværkerikampagnen i Danmark, i en pressemeddelelse. Niels Henrik Duevang håber derfor, at årets kampagne ikke blot får de unge til at huske at omgås fyrværkeri med forsigtighed, men også får de unge til at overbevise andre om det samme. I fjor var det især i Region Syddanmark, ulykkerne indtraf - her måtte 89 personer på skadestuen. 58 af dem var under 25 år. Det laveste tal blev registreret i Region Nordjylland, hvor det blev til 20 skadestue-besøg - her var halvdelen under 25 år. - Vi har udarbejdet fem fyrværkeriråd; baseret på de mest almindelige skadessituationer. Og vi er ikke i tvivl om, at de allerfleste danskere kender rådene - men husker vi dem også, når festen er i gang?, siger Niels Henrik Duevang. Årets Fyrværkerikampagne, der har titlen "Raketvidenskab" og har skuespiller Mille Dinesen som frontfigur, går derfor ud på at skyde en film om at skyde nytåret sikkert ind. Udfordringen går primært ud til samtlige 4. til 7. klasser i landet, men er i øvrigt åben for alle. Over 60 klasser fra 37 skoler landet over har allerede meldt sig og er i fuld gang med at ideudvikle. Den vindende idé bliver til en kampagnefilm skudt af et professionelt filmhold, og filmen bliver spredt på de sociale medier i den sidste uge op til nytår.